Гъуазджэр зи гъащIэ гъусэ
Театрым и илъэс-2019
Зэкъуэш республикэхэм я зэдэлэжьэныгъэмрэ зэныбжьэгъугъэмрэ нэхъри ягъэбыдэн, я зэпыщIэныгъэм псэщIэ халъхьэжын мурадкIэ Къэбэрдей-Балъкъэрым и Iэтащхьэм и къалэнхэр пIалъэкIэ зыгъэзащIэ КIуэкIуэ Казбекрэ Къэрэшей-Шэрджэсым и Iэтащхьэ Темрезов Рашидрэ зэгурыIуэныгъэм Iэ щIадзащ 2019 гъэр хэгъэгухэм я илъэсу щIыналъитIым зэрыщагъэувымкIэ. КъБР-м и гъэр КъШР-м зэрыщекIуэкIым и пэублэ зэIущIэу щытащ Театрым и илъэсыр Черкесск къалэм къызэрыщызэIуахар.
 КъШР-м ЩэнхабзэмкIэ и министерствэм, Къэрал лъэпкъ библиотекэм, КъШР-м и Къэрал филармонием зэгъусэу къызэрагъэпэща зэхыхьэр гъэщIэгъуэну екIуэкIащ - Адыгэ Республикэм гъуазджэхэмкIэ щIыхь зиIэ и лэжьакIуэ, режиссёр цIэрыIуэ ЕмкIуж Андзор яхуэзащ и творчествэм дихьэххэм, ныбжьэгъухэм, лэжьэгъухэм, щэнхабзэм и лэжьакIуэхэм. Андзор КъШР-м, КъБР-м, АР-м щылажьэ лъэпкъ театрхэм спектаклхэр зэрыщигъэувам къыхэкIыу, зэIущIэм кърихьэлIат зэкъуэш щIыналъищым щэнхабзэмкIэ я лэжьакIуэхэр, артистхэр; Краснодар, Ставрополь крайхэм, Москва къалэм къикIа хьэщIэхэр.
ЗэIущIэр къыщызэIуихым, КъШР-м щэнхабзэмкIэ и министр Бэрокъуэ Рэмэзан жиIащ КъШР-мрэ КъБР-мрэ зэращIылIа зэгурыIуэныгъэм ипкъ иткIэ, мы гъэм щэнхабзэ зэIущIэ куэд республикитIми зэрыщекIуэкIынур, нобэрей зэIущIэр ди зэпыщIэныгъэхэм я жыпхъэщIэу зэрыщытыр.
Адыгейм къикIа лIыкIуэхэм къабгъэдэкIыу къэпсэлъащ театровед цIэрыIуэ, АР-м щэнхабзэмкIэ щIыхь зиIэ и лэжьакIуэ Щхьэлахъуэ Светланэ.
 - Театр гъуазджэр ар, псом япэрауэ, абы елэжь, ар зыгъэув, ар утыку къизыхьэ цIыху зэчиифIэхэрщ, - жиIащ Светланэ. - Нобэ зи гугъу тщIы щIалэм Адыгейм спектакль зыбжанэ щигъэуващ. Абыхэм ящыщу япэ игъэщыпхъэр Федерико Гарсиа Лоркэ и «Кровавая свадьба» пьесэм къытрищIыкIа «ЛъыщIэж» спектаклырщ. Дэтхэнэ режиссёрми езым и Iуэху бгъэдыхьэкIэ, Iуэху зехьэкIэ иIэжщ. Андзор дэлэжьауэ абы зигу кIэрымыпщIа актёр гъуэтыгъуейщ. Абы актёрыр апхуэдизкIэ «къызэрегъэкIыф», ирита ролым ирешэфри, дэтхэнэри псэрэ гукIэ театреплъхэм яхуегъэупсэф. Арагъэнщ абы игъэува спектаклхэр фестивалхэм къыщIыщыхагъэщыр, актёрхэм хуэдэ дыдэу, театреплъхэри къыщIыдихьэхыфыр.
Акъ Мухьэрбэч и цIэр зезыхьэ шэрджэс драмэ театрым и унафэщI Акъ Динэ жиIащ ЕмкIужым абыхэм я деж щигъэува «Гу псысэ» (IутIыж Борис) спектаклым шэрджэс театрыр зыужьыныгъэм и гъуэгум зэрытригъэувар, а лэжьэгъуэ пIалъэм къриубыдэу режиссёрымрэ актёрхэмрэ ныбжьэгъуфI зэрызэхуэхъуар, абы къыхэкIыу дяпэкIи Iуэху зэдащIыну зэригуапэр.
КъШР-м и ЦIыхубэ Зэхуэсым (Парламентым) и депутат Червоновэ Еленэ, КъШР-м лъэпкъ IуэхухэмкIэ, хъыбарегъащIэ IэнатIэхэмрэ печатымкIэ и министрым и япэ къуэдзэ Хубиев Ислъам, КъШР-мрэ КъБР-мрэ я цIыхубэ артист, Алиевым и цIэр зезыхьэ Къэрэшей драмэ театрым и унафэщI Гочияев Руслан, КъШР-м щыIэ Адыгэ Хасэм и тхьэмадэ Аслъэн Алий, Урысейм ис адыгэхэм я лъэпкъ щэнхабзэ автономием и унафэщI Уэхъутэ Александр, щIэныгъэхэм я доктор, профессор, «Невиновен» фильмым и сопродюсер Хъуажь Iэминат, ЕмкIужым и ныбжьэгъу Битокъу Владимир сымэ, нэгъуэщIхэми жаIащ нобэ лъэпкъ щэнхабзэм щыжыджэр режиссёр щIалэм и зэфIэкIыр зэрыкуур цIыхухэм я фIэщ зэрищIыфар, и къаруилъыгъуэу къызэралъытэр, дяпэкIи нэхъыбэжкIэ зэрыщыгугъыр.
 Пшыхьыр езыгъэкIуэкIа Боюнсузовэ Розэрэ Шидаковэ Аминэрэ зэхыхьэм кърихьэлIахэр щагъэгъуэзащ Андзор и IуэхущIафэхэм, адыгэ зэрыс республикищым щригъэкIуэкIа лэжьыгъэхэм, лъэпкъ гъуазджэмрэ щэнхабзэмрэ хилъхьэ гуащIэм. Къапщтэмэ, ЕмкIуж Андзор театрми киноми и зэфIэкI щигъэлъэгъуэну хунэсащ, ноби и мурадыщIэхэр зэрызригъэхъулIэным иужь итщ.
ЗэIущIэм Андзор КъБР-м, КъШР-м, АР-м щигъэува спектаклхэм («Хьэпэщыпхэ», IутIыж Борис, ЩоджэнцIыкIу Алий и цIэр зезыхьэ къэбэрдей драмэ театр; «Гу псысэ», Iутыж Борис, Акъ Мухьэрбэч и цIэр зезыхьэ шэрджэс драмэ театр; «ЛъыщIэж» Федерико Гарсиа Лорка, Цей Ибрэхьим и цIэр зезыхьэ адыгей лъэпкъ театр) щыщ пычыгъуэхэр щагъэлъэгъуащ театрищым я артистхэм, апхуэдэуи хэгъэгухэм щыщ уэрэджыIакIуэхэмрэ къэфакIуэхэмрэ зэIущIэр ягъэдэхащ.
ЗэIущIэм и етIуанэ Iыхьэр теухуауэ щытащ кинорежиссер ЕмкIужыр а лъагъуэм зэрытехьам, «Невиновен» полнометражнэ фильмыр зэрытрихам, ар Урысейм, Израилым, Канадэм щекIуэкIа фестиваль зыбжанэм зэрыхэтам, къыхуагъэфэща саугъэтхэм, дяпэкIэ Урысейм щагъэлъэгъуэну зэрамурадым. Кином хэтахэм, щытраха щIыпIэхэм ятеухуа хъыбархэм яфIэгъэщIэгъуэну едэIуащ къызэхуэсахэр, ЕмкIужыр зи унафэщI «Кавказфильм» киностудием (Налшык къалэ) и лэжьакIуэхэр зэрагъэцIыхуащ икIи фильмым щыщ пычыгъуэхэм еплъащ.
А пщыхьэщхьэм ЕмкIужым къыхуагъэфэщащ КъШР-м и ЦIыхубэ Зэхуэсым (Парламентым), КъШР-м ЩэнхабзэмкIэ и министерствэм я щIыхь тхылъхэр, Урысейм ис адыгэхэм я лъэпкъ щэнхабзэ автономием и дамыгъэ нэхъыщхьэр. КъыжыIапхъэщ Андзор и творчествэр ди лъэпкъ гъуазджэм и лъэбакъуэщIэу зэрыщытыр, абы адыгэ зэрыс щIыналъэхэр зэрызэпищIэр, щIалэгъуалэр театрым къызэрыришалIэр.
НэщIэпыджэ Замирэ.
